***The Interview*** é un filme estadounidense de 2014 dirixido e producido por Evan Goldberg e Seth Rogen, sendo o seu segundo traballo xuntos dende *This Is the End* (2013). O guión é obra de Dan Sterling, e está baseado nunha historia entre Rogen e Goldberg. Está protagonizado por Rogen e James Franco, que interpretan dous xornalistas que son enviado a Corea do Norte para entrevistar ó líder Kim Jong-un (Randall Park), e que son recrutados pola CIA para asasinalo.

Rogen e Goldberg desenvolveron a idea de *The Interview* a finais da década de 2000, con Kim Jong-il como obxectivo principal do asasinato. En 2011, despois da morte de Jong-il, Jong-un substituíno como líder do país. Rogen e Goldberg desenvolveron un novo guión centrado en Jong-un. O anuncio do filme realizouse en marzo de 2013, xunto co comezo da pre-produción. A fotografía principal realizouse en Vancouver dende outubro até decembro de 2013.

En xuño de 2014, o goberno norcoreano ameazou con accións contra os Estados Unidos se Columbia Pictures estreaba o filme. Columbia adiou a estrea de outubro até decembro, e reeditou en repetidas ocasións o filme para facelo máis aceptable para Corea do Norte. En novembro, os sistemas informáticos de Sony Pictures Entertainment foron hackeados por "Guardians of Peace," un grupo que o FBI di que ten relacións con Corea do Norte. O grupo tamén ameazou con accións terroristas contra os cinemas que proxectasen o filme. As principais cadeas de cinemas decidiron non estrear o filme, o que implicou que Sony o lanzase por compra en liña o 24 de decembro de 2014, seguido por unha estrea limitada o día seguinte en cinemas escollidos.

*The Interview* recadou $40 millóns en liña, converténdose no maior éxito financeiro de Sony nunha estrea dixital, e conseguiu uns $11,2 millóns en cinemas de todo o mundo. Recibiu críticas dispares polo seu humor e temática, malia que uns poucos aclamaron as interpretacións de Rogen, Franco, Park e Diana Bang.

Personaxes
----------

* James Franco como Dave Skylark
* Seth Rogen como Aaron Rapaport
* Lizzy Caplan como Axente Lacey
* Randall Park como Kim Jong-un
* Diana Bang como Sook-yin Park
* Timothy Simons como Malcolm
* Reese Alexander como Axente Botwin
* Anders Holm como Jake
* Charles Rahi Chun como Xeneral Jong

O filme tamén conta coas aparicións de Eminem, Rob Lowe, Bill Maher, Seth Meyers, Joseph Gordon-Levitt, Ben Schwartz, Brian Williams e Scott Pelley. Iggy Azalea, Nicki Minaj, Emma Stone, Zac Efron e Guy Fieri aparecen nas cartelas de entrada do programa ficticio *Skylark Tonight*.

Notas
-----

1. ↑  British Board of Film Classification, ed. (17 de novembro de 2014). "*The Interview* (15)". Arquivado dende o orixinal o 28 de agosto de 2018. Consultado o 17 de novembro de 2014.
2. ↑  Variety, ed. (17 de decembro de 2014). "Sony Weighing Premium VOD Release for ‘The Interview’ (EXCLUSIVE)". Consultado o 17 de xaneiro de 2015.
3. ↑  Variety, ed. (18 de decembro de 2014). "Sony Could Lose $75 Million on 'The Interview' (EXCLUSIVE)". Consultado o 18 de decembro de 2014.
4. ↑  "The Interview (2014)". Box Office Mojo. Consultado o 21 de xullo de 2015.
5. ↑  Gabi Siboni e David Siman-Tov, Cyberspace Extortion: North Korea versus the United States Arquivado 20 de agosto de 2016 en Wayback Machine. INSS Insight No. 646, 23 de decembro de 2014.

Véxase tamén
------------

### Ligazóns externas

* 

* *The Interview* na IMDb *(en inglés)*.
* Ficha en BoxOfficeMojo *(en inglés)*
* Ficha en RottenTomatoes *(en inglés)*

* Portal:Cine
* Portal:Estados Unidos de América

|  |  |
| --- | --- |
| Control de autoridades | 
* Wd: Q15524911
* Allmovie: v579395
* AlloCiné: 219994
* Box Office Mojo: interview2014
* EBID: ID
* FilmAffinity: 733139
* IMDb: tt2788710
* LUMIERE: 47561
* Metacritic: the-interview
* OFDb: 271088
* Rotten Tomatoes: the\_interview\_2014
* TMDb: 228967

 |